ཆོས་དང་ལུགས་གཉིས་དབྱེར་མེད་བྱས་ནས།སྤྱི་ཚོགས་ཀྱི་ཁ་ཕྱོགས་ཡོངས་སུ་བསྒྱུར་བ་དེར་བརྟེན།རིམ་བཞིན།སྤྱི་ཚོགས་ཆོས་ལུགས་སུ་བསྡུས་པ་དང་།ཆོས་ལུགས་བླ་མ་ལ་བསྡུས་པའི་རྣམ་པ་དེ་བྱུང་བ་རེད།ཤེས་ཡོན་པ་ཚོས་ཆེས་ཐོག་མར།ཤེས་རིག་གཅིག་སྒྲིལ་ལ་བརྟེན་ནས་སྤྱི་ཚོགས་ཀྱི་འགལ་ཟླ་སེལ་དགོས་པའི་རེ་འདུན་བཅིང་བ་ཡིན་མོད།ཁོ་ཚོས་རེ་བཅོལ་བྱེད་སའི་ལམ་ལུགས་ནི་རང་དབང་ལ་གནོད་པའི་སྒེར་གཅོད་ཞིག་ཡིན་ཙང་།འགལ་ཟླ་རྙིང་བ་དེ་དག་ཞི་བ་བྱས་མ་ཐགགྲུབ་མཐའི་འགལ་ཟླ་གསར་བ་དེ་དག་བྱུང་བ་རེད།རང་དབང་གི་ཤེས་རིག་ཁོར་ཡུག་དང་།ཚན་རིག་གི་མྱུ་གུ་འབུས་མགོ་བརྩམས་བཞིན་པའི་དུས་རབས་གཉིས་པ་དེ།དེ་ལྟར་བྱས་ནས་རྫོགས་མཐའ་མེད་པའི་གྲུབ་མཐའི་འཐབ་རྩོད་ནང་ལྷུང་བ་རེད།ཐེངས་འདིར།ཡང་བསྐྱར་ཐེངས་གཅིག་ལ།ཤེས་རིག་གི་དབང་ཆ་དེ་ཤེས་ཡོན་པའི་ལག་དུ་མ་སོང་བར།གྲུབ་མཐའ་ལ་གཞི་བཅོལ་བྱས་པའི་ཆོས་ལུགས་དབང་འཛིན་གྱིས་ཁ་ལོ་བསྒྱུར་བ་རེད།དུས་དེ་ནས་བཟུང་།ཤེས་ཡོན་པ་ཚོ་ལ་རང་དབང་གི་བསམ་བློའི་ཁོར་ཡུག་ཞིག་མེད་པར།རང་གི་དད་པ་དག་ཐེར་བྱེད་ཆེད་གྲུབ་མཐའི་རྩོད་གླེང་ནང་མི་ཞུགས་ཐབས་མེད་བྱུང་བ་དང་།ཁོ་ཚོས་ཤེས་རིག་གི་གྲུབ་ཆ་མང་ཆེ་བ་དེ་དག་བསྐྱུར་ནས།གྲུབ་མཐའི་གཞུང་ལུགས་ཀྱི་ཁུངས་སྐྱེལ་ལ་མཁོ་བའི་རིགས་ལམ་དང་ལོ་རྒྱུས་ལྟ་བུར་ཁོ་ནར་ཕྱོགས་པ་རེད།